Juhani Vähäkangas

Martti Juhani Vähäkangas (9. syyskuuta 1932 Raahe – 29. huhtikuuta 2014 Raahe) oli suomalainen poliitikko. Hän oli kansanedustaja SKDL:n ja Vasemmistoliiton ryhmissä vuosina 1978–1995.

Ennen eduskuntauraansa Vähäkangas elätti itsensä työnjohtajana, Raahen kaupungin toimistovirkailijana ja isännöitsijänä.

Vähäkangas nousi eduskuntaan elokuussa 1978, kun Kauko Hjerppe siirtyi Kuopion läänin maaherraksi. Vähäkangas uusi paikkansa Oulun läänin vaalipiirissä neljissä seuraavissa vaaleissa. Eduskunnassa hän kuului liikenne-, laki- ja talous- sekä suureen valiokuntaan.

Vähäkangas oli presidentin valitsijamies vaaleissa 1968, 1978, 1982 ja 1988. Hän oli Raahen kaupunginvaltuustossa 1956–2004. Vuosina 1968–1984 Vähäkangas oli valtuuston puheenjohtaja.

Vähäkangas kuului muun muassa SKDL:n liittoneuvostoon, Revon sähkön johtokuntaan, Osuuskunta Ekan ja Rautaruukin hallintoneuvostoihin sekä Oulun yliopistollisen keskussairaalan johtokuntaan. Vähäkankaalle myönnettiin kunnallisneuvoksen arvonimi vuonna 1993. Hän johti Eläkeläiset-yhdistystä vuoteen 2006.

Lähteet

Kansanedustajat
Oulun vaalipiiri
SKDL:ssä vaikuttaneet henkilöt
Vasemmistoliiton poliitikot
Raahen kaupunginvaltuutetut
Vuonna 1932 syntyneet
Vuonna 2014 kuolleet